CELEX: 32022R0474
Language: hr
Date: 2022-01-17 00:00:00
Title: Delegirana uredba Komisije (EU) 2022/474 оd 17. siječnja 2022. o izmjeni Priloga II. Uredbi (EU) 2018/848 Europskog parlamenta i Vijeća u pogledu posebnih zahtjeva za proizvodnju i upotrebu neekoloških sadnica, sadnica iz prijelaznog razdoblja i ekoloških sadnica te drugog biljnog reprodukcijskog materijala (Tekst značajan za EGP)

25.3.2022   
               
               
                  HR
               
               
                  Službeni list Europske unije
               
               
                  L 98/1
               
            
         DELEGIRANA UREDBA KOMISIJE (EU) 2022/474
         оd 17. siječnja 2022.
         o izmjeni Priloga II. Uredbi (EU) 2018/848 Europskog parlamenta i Vijeća u pogledu posebnih zahtjeva za proizvodnju i upotrebu neekoloških sadnica, sadnica iz prijelaznog razdoblja i ekoloških sadnica te drugog biljnog reprodukcijskog materijala
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/848 Europskog parlamenta i Vijeća od 30. svibnja 2018. o ekološkoj proizvodnji i označivanju ekoloških proizvoda te stavljanju izvan snage Uredbe Vijeća (EZ) br. 834/2007 (1), a posebno njezin članak 12. stavak 2. točke (b) i (e),
         budući da:
         
                     (1)
                  
                  
                     Uredbom (EU) 2018/848, a posebno dijelom I. njezina Priloga II., utvrđeni su određeni zahtjevi u pogledu upotrebe biljnog reprodukcijskog materijala iz prijelaznog razdoblja i neekološkog biljnog reprodukcijskog materijala.
                  
               
                     (2)
                  
                  
                     S obzirom na postupno ukidanje odstupanja od upotrebe ekološkog biljnog reprodukcijskog materijala iz članka 53. Uredbe (EU) 2018/848, važno je povećati proizvodnju i stavljanje na tržište ekološkog biljnog reprodukcijskog materijala i biljnog reprodukcijskog materijala iz prijelaznog razdoblja.
                  
               
                     (3)
                  
                  
                     Međutim, za neke je hortikulturne vrste ekološko sjeme i sjeme iz prijelaznog razdoblja trenutačno ograničeno dostupno, a upotreba neekološkog sjemena za proizvodnju sadnica kao biljnog reprodukcijskog materijala koji se uzgaja u ekološkim uvjetima uobičajena je tehnika.
                  
               
                     (4)
                  
                  
                     Baze podataka i sustavi iz članka 26. stavaka 1. i 2. Uredbe (EU) 2018/848, u kojima države članice moraju objaviti informacije o dostupnosti ekološkog biljnog reprodukcijskog materijala i biljnog reprodukcijskog materijala iz prijelaznog razdoblja, ne uključuju sadnice. S obzirom na posebnu prirodu sadnica i promjenjivo trajanje njihovih proizvodnih ciklusa, potrebno je razjasniti pravila o njihovoj upotrebi u ekološkoj proizvodnji. Dostupnost ekološkog sjemena i sjemena iz prijelaznog razdoblja za dotičnu vrstu i sortu trebalo bi uzeti u obzir kako bi se utvrdila moguća dostupnost ekoloških sadnica i sadnica iz prijelaznog razdoblja na tržištu.
                  
               
                     (5)
                  
                  
                     U skladu s člankom 10. stavkom 4. drugim podstavkom točkom (a) Uredbe (EU) 2018/848 neekološki biljni reprodukcijski materijal može se stavljati na tržište i kao materijal iz prijelaznog razdoblja pod uvjetom da je završilo prijelazno razdoblje za takav materijal u trajanju od najmanje 12 mjeseci. Upotreba biljnog reprodukcijskog materijala iz prijelaznog razdoblja trebala bi imati prednost nad upotrebom neekološkog biljnog reprodukcijskog materijala. U tom je kontekstu potrebno objasniti da se „sadnice iz prijelaznog razdoblja” mogu upotrebljavati ako je njihov ciklus uzgoja trajao najmanje 12 mjeseci na zemljišnoj parceli za koju je završilo prijelazno razdoblje od 12 mjeseci ili ako su uzgojene u posudama ili na zemljišnoj parceli, pod uvjetom da su izrasle iz sjemena iz prijelaznog razdoblja koje je dobiveno od bilja uzgojenog na zemljišnoj parceli za koju je završilo prijelazno razdoblje od 12 mjeseci.
                  
               
                     (6)
                  
                  
                     Međutim, kad je riječ o sadnicama, potrebno je zabraniti upotrebu neekoloških sadnica za usjeve čiji proizvodni ciklus, od presađivanja sadnica do prve žetve konačnog proizvoda, završava u jednoj sezoni rasta, kako bi se osigurao integritet ekoloških proizvoda koji bi mogao biti ugrožen u slučaju prisutnosti ostataka u neekološkom sjemenu koje se upotrebljava kao ishodišni materijal.
                  
               
                     (7)
                  
                  
                     Matične biljke ili, ako je relevantno, drugo bilje namijenjeno proizvodnji biljnog reprodukcijskog materijala koji su uzgojeni u skladu s dijelom I. točkom 1.8.2. Priloga II. Uredbi (EU) 2018/848, nisu dovoljno dostupni za određeno voće, vinovu lozu i ukrasne vrste ili sorte. Osim toga, zbog dugoročnih ulaganja i tehničkih poteškoća u osiguravanju potpune usklađenosti sa zahtjevima za certifikaciju kvalitete i fitosanitarnim zahtjevima malo je ekoloških rastilišta voća i vinove loze koja trenutačno rade s matičnim biljkama koje su uzgojene u skladu s točkom 1.8.2.
                  
               
                     (8)
                  
                  
                     Kako bi se promicao daljnji razvoj tog visokospecijaliziranog proizvodnog sektora, primjereno je uvesti mogućnost odobravanja upotrebe neekološkog biljnog reprodukcijskog materijala uzgojenog u ekološkim uvjetima za proizvodnju biljnog reprodukcijskog materijala koji će se staviti na tržište i upotrebljavati za ekološke usjeve, ako se ispune određeni posebni uvjeti.
                  
               
                     (9)
                  
                  
                     Subjektima koji proizvode takav biljni reprodukcijski materijal trebalo bi omogućiti da u nacionalnim sustavima uspostavljenima u skladu s člankom 26. stavkom 2. Uredbe (EU) 2018/848 na dobrovoljnoj osnovi objave informacije o dostupnosti takvog materijala. To će subjektima omogućiti da odaberu ekološki uzgojen biljni reprodukcijski materijal ako ekološki biljni reprodukcijski materijal ili biljni reprodukcijski materijal iz prijelaznog razdoblja nisu dostupni.
                  
               
                     (10)
                  
                  
                     Kako bi se osigurala dosljednost, odobrenja za upotrebu neekološkog biljnog reprodukcijskog materijala uzgojenog u ekološkim uvjetima za proizvodnju biljnog reprodukcijskog materijala trebala bi isteći istodobno s odstupanjima od upotrebe ekološkog biljnog reprodukcijskog materijala. Komisija bi trebala pratiti dostupnost ekološkog biljnog reprodukcijskog materijala te će takva odobrenja ukinuti ili produljiti s obzirom na zaključke o dostupnosti ekološkog biljnog reprodukcijskog materijala predstavljene u izvješću iz članka 53. stavka 7. Uredbe (EU) 2018/848 i u skladu s člankom 53. stavkom 2. te uredbe.
                  
               
                     (11)
                  
                  
                     Prilog II. Uredbi (EU) 2018/848 trebalo bi stoga na odgovarajući način izmijeniti.
                  
               
                     (12)
                  
                  
                     Kako bi se izbjegao pravni vakuum, ova bi se Uredba trebala primjenjivati retroaktivno od datuma primjene Uredbe (EU) 2018/848,
                  
               DONIJELA JE OVU UREDBU:
         
            Članak 1.
            Prilog II. Uredbi (EU) 2018/848 mijenja se u skladu s Prilogom ovoj Uredbi.
         
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od 1. siječnja 2022.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 17. siječnja 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 150, 14.6.2018., str. 1.
         
      
      
         
            PRILOG
            Dio I. Priloga II. Uredbi (EU) 2018/848 mijenja se kako slijedi:
            
                        (a)
                     
                     
                        točka 1.8.5.1. mijenja se kako slijedi:
                        
                                    i.
                                 
                                 
                                    prvi odlomak zamjenjuje se sljedećim:
                                    „Odstupajući od točke 1.8.1., ako podaci prikupljeni u bazi podataka iz članka 26. stavka 1. ili sustavima iz članka 26. stavka 2. pokazuju da nisu ispunjene kvalitativne ili kvantitativne potrebe subjekta u vezi s relevantnim ekološkim biljnim reprodukcijskim materijalom, subjekt može upotrebljavati biljni reprodukcijski materijal iz prijelaznog razdoblja u skladu s člankom 10. stavkom 4. drugim podstavkom točkom (a) ili biljni reprodukcijski materijal odobren u skladu s točkom 1.8.6.”;
                                 
                              
                                    ii.
                                 
                                 
                                    iza prvog odlomka umeće se sljedeći odlomak:
                                    „Osim toga, u slučaju nedostupnosti ekoloških sadnica mogu se upotrebljavati „sadnice iz prijelaznog razdoblja”, koje se stavljaju na tržište u skladu s člankom 10. stavkom 4. drugim podstavkom točkom (a), ako su uzgojene kako slijedi:
                                    
                                                (a)
                                             
                                             
                                                u ciklusu uzgoja od sjemena do konačne sadnice u trajanju od najmanje 12 mjeseci na zemljišnoj parceli za koju je tijekom istog razdoblja završilo prijelazno razdoblje od najmanje 12 mjeseci; ili
                                             
                                          
                                                (b)
                                             
                                             
                                                na ekološkoj zemljišnoj parceli ili zemljišnoj parceli u prijelaznom razdoblju ili u posudama ako su obuhvaćene odstupanjem iz točke 1.4., pod uvjetom da su sadnice izrasle iz sjemena iz prijelaznog razdoblja dobivenog od biljke uzgojene na zemljišnoj parceli za koju je završilo prijelazno razdoblje od najmanje 12 mjeseci.”;
                                             
                                          
                              
                                    iii.
                                 
                                 
                                    drugi, treći i četvrti odlomak zamjenjuju se sljedećim:
                                    „Ako ekološki biljni reprodukcijski materijal ili biljni reprodukcijski materijal iz prijelaznog razdoblja ili biljni reprodukcijski materijal odobren u skladu s točkom 1.8.6. nije dovoljno kvalitetan ili nije dostupan u dovoljnim količinama da se zadovolje potrebe subjekta, nadležna tijela mogu odobriti upotrebu neekološkog biljnog reprodukcijskog materijala podložno točkama od 1.8.5.3. do 1.8.5.8.
                                    Takvo pojedinačno odobrenje izdaje se samo u jednoj od sljedećih situacija:
                                    
                                                (a)
                                             
                                             
                                                ako nijedna sorta vrste koju subjekt želi dobiti nije registrirana u bazi podataka iz članka 26. stavka 1. ili u sustavima iz članka 26. stavka 2.;
                                             
                                          
                                                (b)
                                             
                                             
                                                ako nijedan subjekt koji stavlja na tržište biljni reprodukcijski materijal nije u mogućnosti isporučiti relevantni ekološki biljni reprodukcijski materijal ili biljni reprodukcijski materijal iz prijelaznog razdoblja ili biljni reprodukcijski materijal odobren u skladu s točkom 1.8.6. na vrijeme za sjetvu ili sadnju u situacijama u kojima je korisnik naručio biljni reprodukcijski materijal u razumnom roku kako bi omogućio pripremu i isporuku ekološkog biljnog reprodukcijskog materijala ili biljnog reprodukcijskog materijala iz prijelaznog razdoblja ili biljnog reprodukcijskog materijala odobrenog u skladu s točkom 1.8.6.;
                                             
                                          
                                                (c)
                                             
                                             
                                                ako sorta koju subjekt želi dobiti nije registrirana kao ekološki biljni reprodukcijski materijal ili biljni reprodukcijski materijal iz prijelaznog razdoblja ili kao biljni reprodukcijski materijal odobren u skladu s točkom 1.8.6. u bazi podataka iz članka 26. stavka 1. ili u sustavima iz članka 26. stavka 2. i ako subjekt može dokazati da nijedna registrirana alternativa iste vrste nije prikladna u konkretnim agronomskim i pedoklimatskim uvjetima i nema tehnološka svojstva nužna za proizvodnju;
                                             
                                          
                                                (d)
                                             
                                             
                                                ako je to opravdano za primjenu u istraživanjima i ispitivanjima u malim terenskim pokusima, za potrebe očuvanja sorte ili za inovacijske proizvode te ako su se s time suglasila nadležna tijela dotične države članice.
                                             
                                          
                              Prije nego što zatraže takvo odobrenje, subjekti moraju pretražiti bazu podataka iz članka 26. stavka 1. ili sustave iz članka 26. stavka 2. kako bi provjerili je li relevantni ekološki biljni reprodukcijski materijal ili biljni reprodukcijski materijal iz prijelaznog razdoblja ili biljni reprodukcijski materijal odobren u skladu s točkom 1.8.6. dostupan, odnosno je li njihov zahtjev opravdan.”;
                     
                  
                        (b)
                     
                     
                        točka 1.8.5.2. mijenja se kako slijedi:
                        
                                    i.
                                 
                                 
                                    prvi odlomak zamjenjuje se sljedećim:
                                    „Odstupajući od točke 1.8.1., subjekti u trećim zemljama mogu upotrebljavati biljni reprodukcijski materijal iz prijelaznog razdoblja u skladu s člankom 10. stavkom 4. drugim podstavkom točkom (a) ili biljni reprodukcijski materijal odobren u skladu s točkom 1.8.6. ako je dokazano da ekološki biljni reprodukcijski materijal nije dovoljno kvalitetan ili nije dostupan u dovoljnim količinama na državnom području treće zemlje u kojoj se nalazi subjekt.”;
                                 
                              
                                    ii.
                                 
                                 
                                    treći odlomak zamjenjuje se sljedećim:
                                    „Kontrolna tijela ili kontrolne ustanove priznati u skladu s člankom 46. stavkom 1. mogu subjektima iz trećih zemalja odobriti upotrebu neekološkog biljnog reprodukcijskog materijala u ekološkoj proizvodnoj jedinici ako ekološki biljni reprodukcijski materijal ili biljni reprodukcijski materijal iz prijelaznog razdoblja ili biljni reprodukcijski materijal odobren u skladu s točkom 1.8.6. nije dovoljno kvalitetan ili nije dostupan u dovoljnim količinama na državnom području treće zemlje u kojoj se nalazi subjekt, pod uvjetima utvrđenima u točkama 1.8.5.3., 1.8.5.4., 1.8.5.5. i 1.8.5.8.”;
                                 
                              
                  
                        (c)
                     
                     
                        umeću se točke 1.8.5.8. i 1.8.6.:
                        
                                    „1.8.5.8.
                                 
                                 
                                    Nadležna tijela ne odobravaju upotrebu neekoloških sadnica u slučaju sadnica vrsta čiji ciklus uzgoja, od presađivanja sadnica do prve berbe proizvoda, završava u jednoj sezoni rasta.
                                 
                              
                                    „1.8.6.
                                 
                                 
                                    Nadležna tijela ili, prema potrebi, kontrolna tijela ili kontrolne ustanove priznati u skladu s člankom 46. stavkom 1. mogu subjektima koji proizvode biljni reprodukcijski materijal za upotrebu u ekološkoj proizvodnji odobriti upotrebu neekološkog biljnog reprodukcijskog materijala ako matične biljke ili, ako je relevantno, drugo bilje koji su namijenjeni proizvodnji biljnog reprodukcijskog materijala i proizvedeni u skladu s točkom 1.8.2. nisu dostupni u dovoljnoj količini ili nisu dovoljno kvalitetni te im odobriti da takav materijal stave na tržište za upotrebu u ekološkoj proizvodnji ako su ispunjeni sljedeći uvjeti:
                                    
                                                (a)
                                             
                                             
                                                upotrijebljeni neekološki biljni reprodukcijski materijal nije nakon berbe tretiran sredstvima za zaštitu bilja, osim onima koja su odobrena na temelju članka 24. stavka 1. ove Uredbe, osim ako su nadležna tijela dotične države članice u skladu s Uredbom (EU) 2016/2031 propisala kemijski tretman u fitosanitarne svrhe za sve sorte i heterogeni materijal određene vrste na području na kojem se biljni reprodukcijski materijal namjerava upotrebljavati. Ako se upotrebljava neekološki biljni reprodukcijski materijal tretiran takvim propisanim kemijskim tretmanom, zemljišna parcela na kojoj raste tretirani biljni reprodukcijski materijal podliježe, prema potrebi, prijelaznom razdoblju kako je predviđeno u točkama 1.7.3. i 1.7.4.;
                                             
                                          
                                                (b)
                                             
                                             
                                                upotrijebljeni neekološki biljni reprodukcijski materijal nije sadnica vrsta čiji ciklus uzgoja, od presađivanja sadnice do prve žetve proizvoda, završava u jednoj sezoni rasta;
                                             
                                          
                                                (c)
                                             
                                             
                                                biljni reprodukcijski materijal uzgojen je u skladu sa svim ostalim relevantnim zahtjevima ekološke proizvodnje bilja;
                                             
                                          
                                                (d)
                                             
                                             
                                                odobrenje za upotrebu neekološkog biljnog reprodukcijskog materijala dobiva se prije sjetve ili sadnje tog materijala;
                                             
                                          
                                                (e)
                                             
                                             
                                                nadležno tijelo, kontrolno tijelo ili kontrolna ustanova nadležna za odobrenje izdaje odobrenje samo pojedinačnim korisnicima za jednu sezonu te navodi količine odobrenog biljnog reprodukcijskog materijala;
                                             
                                          
                                                (f)
                                             
                                             
                                                odstupajući od točke (e), nadležna tijela država članica mogu jedanput godišnje izdati opće odobrenje za upotrebu određene vrste, podvrste ili sorte neekološkog biljnog reprodukcijskog materijala i objaviti popis vrsta, podvrsta ili sorti koji će ažurirati svake godine. U tom slučaju ta nadležna tijela navode količine odobrenog neekološkog biljnog reprodukcijskog materijala;
                                             
                                          
                                                (g)
                                             
                                             
                                                valjanost odobrenja izdanih u skladu s ovim odlomkom prestaje 31. prosinca 2036.
                                             
                                          Do 30. lipnja svake godine, a prvi put do 30. lipnja 2023., nadležna tijela država članica obavješćuju Komisiju i ostale države članice o informacijama o odobrenjima izdanima u skladu s prvim odlomkom.
                                    Subjekti koji proizvode i stavljaju na tržište biljni reprodukcijski materijal proizveden u skladu s prvim odlomkom mogu u nacionalnim sustavima uspostavljenima u skladu s člankom 26. stavkom 2. dobrovoljno objaviti relevantne posebne informacije o dostupnosti takvog biljnog reprodukcijskog materijala. Subjekti koji odluče uključiti takve informacije osiguravaju redovito ažuriranje informacija i njihovo povlačenje iz nacionalnih sustava nakon što biljni reprodukcijski materijal više ne bude dostupan. Ako se oslanjaju na opće odobrenje iz točke (f), gospodarski subjekti dužni su voditi evidenciju o upotrijebljenoj količini.”